Тхыбзэм иапэрэ лъэхъан (я ХХ-рэ лIэшIэгъум ия 20-30-рэ илъэсхэм) адыгэбзэ терминхэм ягъэпсынкIэ зэпэшIуекIорэ еплъыкIитIу щыIагъ. Зымэ зэралъытэщтыгъэмкIэ, урысыбзэм къыхэкIыгъэ терминхэр адыгабзэм ыштэхэмэ лъэпкъ нэшанэхэр ыгъэкIодынхэу ары. Ащ фэшI «бзэм икъэбзагъэ» къэухъумэгъэныр яушъхьагъоу ежь лъэпкъыбзэм иамал закъохэмкIэ терминологиер агъэпсынэу ары зыфэягъэхэр. Ащ фэдэ еплъыкIэ-зекIуакIэм дезгъаштэхэрэр фай - фэмыехэми мэхьанэхэр зэщызгъэкъорэ искусственнэ терминхэр адыгабзэм рагъэштэным пылъыгъэх. НэмыкIхэм ныдэлъфыбзэм ибаиныгъэ иамалхэр щагъэзыезэ, лъэпкъыбзэм термин мэхьэнэ гъэнэфагъэхэр къэзытын зылъэкIыщт гущыIэхэу хэтхэм апымылъхэу, урыс ыкIи интернациональнэ терминхэр ищыкIагъ-имыщыкIагъэми агъэфедэным къыкIэдэущтыгъэх. Культурэм иIофышIэхэм ахэтыгъэх адыгэ научнэ терминологием игъэпсынкIэ араб гущыIэхэр гъэфедагъэхэмэ нахь тэрэзэу къызшIошIыщтыгъэхэри. Ахэмэ зэралъытэщтыгъэмкIэ, ащ фэдэ араб терминхэр нахь псынкIэу адыгабзэм ыштэщтых ямакъэхэр нахь зэтефэхэу зэрэщытхэм пае. Ау ахэмэ къыдамылъытэщтыгъэр араб гущыIэхэм адыгабзэр интернациональнэ терминологием кIэрычыгъэу зэрашIыщтыр ары. ГущыIэм пае, а лъэхъаным мыщ фэдэ терминхэр адыгабзэм хагъахьэщтыгъэх: